KIRJALLINEN KYSYMYS E-0311/03 esittäjä(t): Karl von Wogau (PPE-DE) komissiolle. Tieliikenteen sosiaalilainsäädännön yhdenmukaistaminen.



Virallinen lehti nro 242 E , 09/10/2003 s. 0118 - 0119



KIRJALLINEN KYSYMYS E-0311/03 esittäjä(t): Karl von Wogau (PPE-DE) komissiolle (10. helmikuuta 2003) Aihe: Tieliikenteen sosiaalilainsäädännön yhdenmukaistaminen Elävien eläinten paikalliset markkinat ovat viime vuosien aikana lähes romahtaneet suu- ja sorkkataudin takia. Tämän vuoksi eläinten kasvattajat kuljettavat eläimet suoraan asiakkailleen, minkä seurauksena 20. joulukuuta 1985 tieliikenteen sosiaalilainsäädännön yhdenmukaistamisesta annetun neuvoston asetuksen (ETY) N:o 3820/85(1) 13 artiklan 1 kohdan e alakohdan mukaisia poikkeussäännöksiä voidaan käytännössä soveltaa sananmukaisesti yhä harvemmin. Onko Euroopan komissio tietoinen tästä? Katsooko komissio, että kyseistä artiklaa voidaan soveltaa myös elävien eläinten kuljetukseen maatiloilta suoraan asiakkaille, sen sijaan että eläimet kuljetettaisiin ensin paikallisille markkinoille? Eräältä porsastuotantoon erikoistuneelta maatilalta kuljetetaan eläviä eläimiä säännöllisesti omalla ajoneuvolla, joka on hyväksytty maatalouskäyttöön. Jonkin aikaa sitten ajoneuvon kuljettajalle kerrottiin liikenneratsian yhteydessä, että ajoneuvo on varustettava valvontalaitteella (ajopiirturi), ellei kyseessä ole poikkeustilanne. Perusteluiksi annettiin edellä mainittu asetus. Tapaukseen ei voida soveltaa asetuksen 13 artiklan 1 kohdan e alakohdan mukaisen poikkeussäännöksen lisäksi muita poikkeuksia. Kyseisen 13 artiklan 1 kohdan e alakohdan mukaan ajoneuvot, joita käytetään elävien eläinten kuljetukseen maatiloilta paikallisille markkinoille voidaan jättää valvontalaitteen asentamista koskevan velvoitteen ulkopuolelle. Koska paikalliset markkinat ovat romahtaneet, eläimet täytyy kuljettaa porsastuotantotilalta suoraan lihasikojen kasvatukseen erikoistuneelle tilalle. Näin säännöstä on voitava soveltaa myös maatalousyritysten väliseen liikenteeseen eikä vain paikallisten markkinoiden kautta kulkevaan liikenteeseen. (1) EYVL L 370, 31.12.1985, s. 1. Loyola de Palacion komission puolesta antama vastaus (26. maaliskuuta 2003) Komissio voi vahvistaa, että tieliikenteen sosiaalilainsäädännön yhdenmukaistamisesta 20. joulukuuta 1985 annetun neuvoston asetuksen (ETY) N:o 3820/85 nykyistä 13 artiklan 1 kohdan e alakohtaa ei voida soveltaa poikkeuksen myöntämiseen elävien eläinten kuljetuksille maatiloilta suoraan asiakkaille. Koska asetuksen tarkoituksena on liikenneturvallisuuden parantaminen, poikkeuksia olisi joka tapauksessa tulkittava rajoittavasti. Komissio katsoo Euroopan parlamentille ja neuvostolle antamassaan ehdotuksessa edellä mainitun asetuksen muuttamiseksi(1), että tämä poikkeus on epätavallinen ja ehdottaa siksi sen poistamista. Ehdotetussa uudessa 13 artiklan 1 kohdan b alakohdassa säädetään yleisemmästä poikkeuksesta, joka koskee muun muassa maanviljelyä ja eläinten kasvatusta harjoittavien yritysten käyttämiä ajoneuvoja sillä edellytyksellä, että ajoneuvoja käytetään tavarankuljetukseen enintään 50 kilometrin etäisyydellä yrityksen sijaintipaikkakunnasta. Tämä mahdollistaisi suorat toimitukset lyhyillä välimatkoilla. Pidempiin matkoihin sovellettaisiin asetuksen ajo- ja lepoaikoja koskevia säännöksiä, joiden noudattamista valvotaan ajoneuvoon asennetulla ajopiirturilla, joka voidaan tarkastaa tienvarsitarkastuksissa tai täytäntöönpanoa valvovien viranomaisten tiloissa. (1) EYVL C 51, 26.2.2002.